b'\n_START_ARTICLE_\nNatt p\xc3\xa5 museet\n_START_SECTION_\nHandling\n_START_PARAGRAPH_\nLarry Daley er en skilt far som har problemer med \xc3\xa5 holde p\xc3\xa5 jobbene han fors\xc3\xb8ker seg p\xc3\xa5. Han er desperat for at s\xc3\xb8nnen Nick skal respektere ham, da Nick er i ferd med \xc3\xa5 knytte b\xc3\xa5nd med sin mer suksessrike stefar. Etter \xc3\xa5 ha f\xc3\xa5tt sparken fra nok et arbeidssted, s\xc3\xb8ker han p\xc3\xa5 jobb ved Museum of Natural History, og f\xc3\xa5r stilling som nattevakt._NEWLINE_De tre eldre nattevaktene gir ham en rask omvisning, anbefaler ham \xc3\xa5 la noen av lysene v\xc3\xa6re p\xc3\xa5, og advarer ham mot \xc3\xa5 slippe noe \xc2\xabinn\xe2\x80\xa6 eller ut\xc2\xbb. Larry f\xc3\xb8lger selvsagt ikke instruksjonsboken han f\xc3\xa5r utdelt, og kaos er snart et faktum. Dexterm, en ape fra den afrikanske utstillingen, river instruksjonsboken i filler, og en sl\xc3\xa5sskamp oppst\xc3\xa5r. Larry blir heldigvis reddet fra sl\xc3\xa5sskampen av en voksmodell av Theodore Roosevelt, som forklarer at helt siden den egyptiske steintavlen kom p\xc3\xa5 museet, har alt som er utstilt blitt levende. Han forklarer ogs\xc3\xa5 at hvis noen av utstillingsobjektene ikke st\xc3\xa5r p\xc3\xa5 plassen sin i det solen st\xc3\xa5r opp, forvandles de til st\xc3\xb8v._NEWLINE_Dagen etter anbefaler en av de eldre nattevaktene ham \xc3\xa5 studere historien rundt hendelser og personer utstilt p\xc3\xa5 museet slik at han kan forberede seg bedre til natten. _NEWLINE_Dagen etter kommer Larry opp med en plan. Planen sl\xc3\xa5r feil ut i det Dexter stjeler n\xc3\xb8klene hans, og en neandertal r\xc3\xb8mmer ut av et vindu og forvandles til st\xc3\xb8v i det solen st\xc3\xa5r opp._NEWLINE_Larry beholder s\xc3\xa5vidt jobben etter det som hendte i hulemannutstillingen. For \xc3\xa5 overraske sin s\xc3\xb8nn, tilbyr Larry \xc3\xa5 ta ham med seg p\xc3\xa5 jobb den f\xc3\xb8lgende natten, men ingenting kommer til live. Larry oppdager at de tre eldre nattevaktene har stj\xc3\xa5let den egyptiske steintavlen, p\xc3\xa5 grunn av at den gj\xc3\xb8r dem yngre. Nick stjeler tilbake steintavlen fra dem igjen, og gj\xc3\xb8r s\xc3\xa5 utstillingsobjektene kommer til live igjen. En av de eldre nattevaktene stjeler tavlen p\xc3\xa5 nytt, og l\xc3\xa5ser Larry og Nick inn i det egyptiske rommet._NEWLINE_Etter \xc3\xa5 ha kommet seg unna noen store statuer, \xc3\xa5pner Larry sarkofagen i rommet og slipper l\xc3\xb8s mumien Ahkmenrah som beordrer statuene til ikke \xc3\xa5 angripe Larry, men heller bryte igjennom porten som stenger dem inne. Ved hjelp av Ahkmenrah blir Larry venn med huneren Atilla, og sammen roer de ned de sl\xc3\xa5ssende utstillingsobjektene. Larry overbeviser dem om at de m\xc3\xa5 jobbe sammen for \xc3\xa5 fange nattevaktene, og sammen greier de \xc3\xa5 f\xc3\xa5 tak i to av dem, mens den tredje stikker av med steintavlen. Larry og en gruppe utstillingsobjekter tar opp jakten, og de f\xc3\xa5r til slutt tak i den tredje nattevakten. Ahkmenrah utf\xc3\xb8rer en trylleformel p\xc3\xa5 steintavlen for \xc3\xa5 f\xc3\xa5 utstillingsobjektene til \xc3\xa5 roe seg ned._NEWLINE_Dagen etter gir Mr. McFee Larry sparken, til tross for hans fors\xc3\xb8k p\xc3\xa5 \xc3\xa5 rydde opp p\xc3\xa5 museet. Larry f\xc3\xa5r imidlertid tilbake jobben etter at en rekke nyhetsoppslag gj\xc3\xb8r at flere kommer for \xc3\xa5 se utstillingen. Senere den natten holder Larry og Nick fest sammen med utstillingsobjektene.\n_START_SECTION_\nProduksjon\n_START_PARAGRAPH_\nBygningen som vises i filmen er et sett som ble bygget i Vancouver i Canada, og er basert p\xc3\xa5 American Museum of Natural History i New York.'